**ROMÂNIA**

**CONSILIUL LOCAL AL MUNICIPIULUI BRAŞOV**

**POLIŢIA LOCALĂ BRAŞOV**

Str. N. Bălcescu nr. 62-64 Braşov 500019 Tel 0368/004179, fax.0368/457012, **0268.954**

Operator de date înregistrat la A.N.S.P.D.C.P. sub nr.11523/2009

**Compartiment Secretariat-Relații Publice Nr. înregistrare: 8878/07.03.2025**

**Comunicat de presă**

În cursul lunii martie a.c., efectivele Poliției Locale Brașov continuă să acționeze pe linie de menținere a ordinii și liniștii publice și de circulație rutieră, conform atribuțiilor legale.

Activitatea de monitorizare desfășurată de polițiștii locali are ca principal obiectiv prevenirea săvârșirii faptelor de natură antisocială, aceștia acționând totodată și pentru a informa cetățenii cu privire la aspectele reglementate de actele normative incidente în domeniile anterior menționate.

În prima săptămână a lunii martie, activitatea de combatere a faptelor de natură antisocială, respectiv depistarea și sancționarea persoanelor ce aleg să ignore/să încalce prevederile legislative, a avut ca rezultat aplicarea a 372 de sancțiuni contravenționale în cuantum de 152.107 lei.

Polițiștii locali au intervenit prompt pentru soluționarea celor 143 de sesizări telefonice formulate de cetățeni în perioada de referință, înregistrate la Dispeceratul instituției. În sesizări, au fost semnalate aspecte de tulburare a liniștii publice, prin larmă și utilizarea de aparatură muzicală la amplitudine mare, pe Calea București, Bd. Saturn, Aleea Constructorilor și străzile 13 Decembrie, Ioan Popasu, Ștefan Baciu, Petru Maior, Iuliu Maniu, Prunului, Aleea Magnoliei, persoane ce apelau la mila publicului pe Str. Lungă în proximitatea lăcașului de cult Biserica 3 ierarhi și autoturisme staționate/parcate neregulamentar.

Pe linie de autovehicule abandonate, în luna în curs se află în lucru 96 de dosare. Dintre acestea, în cazul a 60 de autoturisme, au fost trimise somații proprietarilor pentru a le ridica de pe domeniul public, conform prevederilor Legii nr. 421/2002 privind regimul juridic al vehiculelor fără stăpân sau abandonate pe terenuri aparţinând domeniului public sau privat al statului ori al unităţilor administrativ-teritoriale. Pentru 31 autoturisme, au fost inițiate demersurile legale către Serviciul Public Comunitar Regim Permise de Conducere și Înmatriculare a Vehiculelor, în vederea identificării proprietarilor, iar 5 dosare au fost înaintate către Primăria Municipiului Brașov – Direcția Tehnică în vederea continuării procedurii pentru ridicarea autovehiculelor de pe domeniul public.

Acțiunile polițiștilor locali se desfășoară în întreg municipiul, fiind intensificate în parcuri, zonele pietonale, piețele agroalimentare și proximitatea acestora, parcările publice și în care zonele unde sunt organizate, cu aprobarea Primăriei Municipiului Brașov, diverse evenimente.

Poliția Locală Brașov acționează permanent în interesul comunității locale și în colaborare cu cetățenii, pentru a avea un oraș sigur, în care primează educația, cultura și civilizația, liniștea și ordinea publică.